Mila Guy is 'n Suid-Afrikaanse aktrise en opgeleide kostuumontwerper van Nelspruit wat tans in Linden, Johannesburg woon. Sy is bekend vir haar rolle in films soos Liewe Kersfeesvader (2017), Wonderlus (2017) en die kykNET-komediereeks, Hotel (2016). Sedert 2020 vertolk sy die rol van Lana Basson in die daaglikse sepie 7de Laan op SABC2. In haar graad 8-skooljaar het sy en haar gesin na Nieu-Seeland geëmigreer en het sy Hoërskool Nelspruit verruil vir 'n hoërskool in Rotorua, in die dorp waar hulle gewoon het. Guy het haar eerste jaar aan die Universiteit van Auckland voltooi. In 2014 het sy haar BA Drama-graad aan die Universiteit van Pretoria behaal. Aanvanklik was haar plan om slegs haar tweede jaar van haar dramagraad in Suid-Afrika te voltooi, maar omdat die toneelbedryf meer bedrywig in Suid-Afrika was, het dit meer belowend gelyk om aan te bly in haar vaderland. Haar ouers woon steeds in Palmerston North. Haar eerste rol in ŉ vollengte film was vlugtig in Ballade vir ŉ Enkeling en daarna het sy die rol van 'n kinderoppasser in kykNET se sepiereeks, Binnelanders, gekry.